B. Bugár, podpredseda NR SR: (2005-05-17):
K. Fajnor, poslanec: Ďakujem pekne. Vážený pán predsedajúci, dovoľte mi, aby som sa aj ja vyjadril k predloženému návrhu zákona a chcel by som uviesť niekoľko faktov. Na úvod chcem nadviazať, že podporujem predkladateľa a z môjho vystúpenia asi bude veľmi jasné prečo. Dovoľte mi najprv odcitovať článok Sme: „Aj Fajnor odmieta, že bol agentom. Ďalším poslancom Národnej rady, ktorý bol agentom eštébé, je Karol Fajnor z KSS. Z pôvodných 125 strán jeho spisu sa zachovalo 15. Okrem zoznamu dokumentov aj správa o získaní na spoluprácu vlastnoručne napísaný sľub, že bude s tajnou službou spolupracovať a návrh na ukončenie spolupráce. Fajnor tvrdí, že tento podpis nie je jeho a tak ďalej. Dobre. Spoluprácu eštébé navrhla ukončiť s Fajnorom, to ma veľmi urazilo, v novembri 1985, lebo taký nádejný káder a ukončiť to tak skoro, to nebolo moc dobré. V návrhu na ukončenie spolupráce sa píše, že poslanec poskytoval najmä informácie o závadových osobách.“ Neviem závadové, aké sú, ale závadné a „odhadoval agentúru nepriateľských špeciálnych služieb z radov ďalších zamestnancov. Spoznať mal aj nejaký konšpiračný byt“. Teraz moja citácia. „Je to absolútna blbosť, hovorí Fajnor. O žiadnych kolegoch neinformoval. Aj keď sme v zahraničí, stáli sme v Hamburgu a chlapec, ktorý sa rozhodol, nevrátil, no, čo s tým urobíte. No, jednoducho nič.“ Vedel som, že som bol dôverníkom z Cibuľkových spisov. O tom, že som bol agent, som sa vlastne dozvedel, keď ma povýšila až dnešná SIS. Vysvetlím ako. Ešte môj spis nemám, ale môj spis má Sme a v ňom je napísané. „Mal som mať styky s poľskou štátnou príslušníčkou. Vysokú školu som chodil v Poľskej ľudovej republike. Veľmi veľa kolegov sa v Poľskej ľudovej republike oženilo. Jeden môj kolega mi povedal, je to úplne v pohode, veď sme internacionalisti.“ Absolútna hlúposť. Pokračujem ďalej. „Mal som podplácať vedúcich pracovníkov ČSPD.“ Nie je zrejmé, či poznámka podľa ľudí zo Sme znamená, že agent mal sám podplácať, alebo eštébé napríklad vedela, že vedúci pracovníci sú podplatiteľní a cez agenta si to chcela overiť. Fajnor: Moja odpoveď je neúplná, dokončím, čo som povedal. „Toto je absolútna sprostosť, ako ste ich mohli uplácať a čím. Veď mali absolútne v rukách riadiacu a rozhodovaciu právomoc.“ Teraz som sa pýtal. „Mal som uplácať, aby lepšie riadili podnik a bol lepší socializmus, alebo aby horšie riadili ten podnik a dnes som mal byť veľký disident.“ Na to mi zo Sme nevedeli odpovedať ani noví chlapci zo SIS a hlavne z Ústavu pamäti národa. Ale čo je také najdôležitejšie. Keď som sa s kolegom Hoptom  rozprával, no, ježišmária, tak my sme boli mladí členovia strany, oni nás vedú ako dôverníkov a ja som objavil 6. americkú flotilu v Stredomorí. Áno, a zrazu sa dozviem, že v spisoch je Fajnor cvičenie 6. námornej flotily USA. Samozrejme, že som vedel, čo robí 6. námorná flotila USA. Ako námorník dôstojník lode Zvolen sme prechádzali nad Rodosom a tejto 6. americkej flotile som mal dať prednosť, lebo som v súlade s medzinárodným právom námornej cesty to aj musel urobiť, tak som to urobil, a dokonca aj s medzinárodným námorným právom som túto 6. americkú flotilu odzdravil, vážení kolegovia. Problém je tu ale v inom. Problém je tu v tom, že som to rozprával v tomto parlamente a rozprával som to pred necelým pol rokom. Takže, dnešní agenti SIS, ktorí pracujú, by si mali dať trošinku do poriadku niektoré veci a aby sa takéto lapsusy nestávali. Dostávajú vyše miliardu korún v rozpočte SIS, takmer  80 miliónov Ústav pamäti národa. Tak bolo by slušné za tie peniaze odvádzať veľmi poctivú prácu. Na tomto som si dovolil teda reagovať na jednu vec, pretože veľmi dôležitý je tu dokument, ktorý som si zobral. To, že som bol v roku 1985 vyhodený, nie, ale mám tu dokument, 7. 1. 1981 som bol povýšený na kandidáta tajnej spolupráce. No, aby mohli zrekonštruovať ten spis, tak možno niekedy 20. 3. 1981,  je tu pečiatka, a predtým napísali, takým malým sa im to zmestilo. To ma teda urazilo, ale inak to bol vcelku rýchly postup. Problém by však bol v inom a teraz citujem môj list. Sme:  „V článku uvádzate, že na spoluprácu som sa podľa záznamu zaviazal 13. marca 1981 v istej bratislavskej vinárni. Súčasťou článku v Sme je vyhlásenie s podpisom Nora so sprievodným textom Sme, v ktorom som mal vlastnoručne napísať, že som ochotný dobrovoľne spolupracovať s orgánmi ministerstva vnútra pri odhaľovaní trestnej činnosti. No, keď sa opýtam dnes, či to vôbec nevyplýva z Trestného zákona, vážení. Ale prosím. Ďalej v článku uverejňujete neúplné a nepresne interpretované moje odpovede bez autorizácie, ktoré som telefonicky poskytol redaktorke vášho denníka v súvislosti s touto témou.“ A teraz pokračujem. „Vážený pán šéfredaktor. V prílohe vám zasielam kópiu dokumentu, ktorý dokazuje, že 13. 3. 1981, kedy som sa podľa vášho denníka zaviazal na spoluprácu v Bratislave, som sa nenachádzal v Bratislave, a teda žiadnu spoluprácu som nepodpísal. Totižto dňa 8. 2. 1981 som sa nalodil v juhoslovanskom, vtedajšom juhoslovanskom prístave Rijeka na námornú loď Banská Bystrica, z ktorej som sa vylodil až 11. 4. 1981 taktiež v Rijeke. Teoreticky som mohol sem dobehnúť, keby ten vrtuľník s 2,5 tisíca kilometrovou rýchlosťou za hodinu ma bol doviezol, Hoptu by som preskočil vo funkcii, bol by som áčko, ale nie déčko, hej. Táto služba trvala dva mesiace a tri dni. Originál dokladu o tejto skutočnosti mám k dispozícii. Nadväzne na túto skutočnosť odmietam vami uverejnené informácie, že som bol agentom eštébé a odmietam vami uverejnený údaj o spolupráci, ktorú som mal podpísať ako Nora. Chcem vás totižto ubezpečiť, že si vážim svoje meno a všetky dokumenty, ktoré podpisujem, podpisujem ako Karol Fajnor. Týmto ste verejne poškodili moje meno a žiadam opravu a ospravedlnenie v súlade s tlačovým zákonom.“ Ja žiadam jednu vec. Nemrhajme na záver prostriedkami štátneho rozpočtu, ak organizácia, ktorá berie 1 200 miliónov ročne v rozpočte, nevie pripraviť jeden nejaký dobrý životopis a tu pán Polka určite musí vedieť, že keď by to urobili profesionálne, tak nemôžu takéto diletantstvá hádzať na stôl. Poprosil by som, podporte kolegu v jeho návrhu zákona. Prajem vám veľa úspechov, veľa zdravia. Ďakujem. (Potlesk.)